*T E R V E Z E T*

**Harc Község Önkormányzata Képviselő-testületének**

**…./2015. (…...) számú**

**r e n d e l e t e**

**a közterületek tisztántartásával összefüggő feladatokról**

Harc Község Önkormányzatának Képviselő-testülete (továbbiakban: Önkormányzat) az Alaptörvény 32. cikk (1) bek. *a)* pontjában, és „Magyarország helyi önkormányzatairól” szóló 2011. évi CLXXXIX. törvény 13. § (1) 5. pontjában és a 143. § (4) *d)* pontjában, valamint „A hulladékról” szóló 2012. évi CLXXXV. törvény 35. §-ában kapott felhatalmazás alapján az alábbi rendeletet alkotja:

**Bevezető rendelkezések**

**A rendelet célja**

**1. §** (1) A rendelet célja, hogy a község közigazgatási területén a köztisztasággal és településtisztasággal kapcsolatos feladatokat, kötelezettségeket és tilalmakat a helyi sajátosságoknak megfelelően szabályozza.

(2) A községben a köztisztaság megőrzése érdekében mindenki köteles közreműködni, és a települési környezet, különösen a közterületek szennyeződését, fertőzését eredményező tevékenységtől, magatartástól tartózkodni.

**A rendelet hatálya**

**2.§** (1) A rendelet hatálya kiterjed Harc község teljes közigazgatási területére, valamint a külterületen mezőgazdasági vagy egyéb gazdálkodó tevékenységet folytatók által használt teljes területre.

(2) A rendelet hatálya kiterjed a közigazgatási határon belül és kívül valamennyi ingatlan tulajdonosára, birtokosára, használójára.

**Értelmező rendelkezések**

**3. §** E rendelet alkalmazásában:

1. *Közterület:* közhasználatra szolgáló minden olyan állami vagy önkormányzati tulajdonban álló terület, amelyet a rendeltetésének megfelelően, - különösen közlekedés biztosítása, pihenő- és emlékhelyek, közművek elhelyezése, stb. céljára, beleértve az ilyen zöldterületet is, - bárki használhat, és az ingatlan-nyilvántartás ekként tart nyilván. Egyéb (magán)ingatlanoknak a közforgalom számára - arról szóló külön szerződés keretei között - a tulajdonos vagy bejegyzett használó által megnyitott és kijelölt része.

2. *Járda:* gyalogos közlekedésre szolgáló szilárd burkolatú, az ingatlan telekhatára és az úttest széle közötti útterület, szilárd burkolat hiányában az ingatlan melletti 1 m széles területsáv tekintendő ilyen területnek.

3. *Járdához tartozó terület:* a járda területén kívül a szilárd útburkolattal ellátott területrész és a járdaszegély közötti változó szélességű és minőségű (pl. még üres, füves vagy virágos) sáv, kivéve a közút tartozékát képező, az úttest melletti padkát és útárkot.

4. *Úttest:* járművek közlekedésére szolgáló útterület, függetlenül annak szélességétől és az útburkolat minőségétől.

5. *Tisztántartás:* az egyes ingatlanok és közterületek tisztaságának megőrzése, takarítása, hó- és síkosság mentesítése, portalanítása.

**A közterületek kezelése és tisztántartása**

**4. §** (1) Harc község közigazgatási területén a közutak, közterek, játszóterek és egyéb közterületek szervezett tisztántartásáról, rendkívüli szárazság esetén locsolásáról, az allergiát okozó növények irtásáról, fák és bokrok nyeséséről, téli síkosság-mentesítéséről, valamint a közterületi zöldfelületek gondozásáról az Önkormányzat köteles gondoskodni. Az Önkormányzat egyrészt az önkormányzat hivatala útján, másrészt az érintett ingatlantulajdonosok kötelezésével gondoskodik.

1. Harc teljes közigazgatási területén – a nem járda mellett lévő árkok, csatornák és folyókák – tisztántartásáról, a csapadékvíz akadálytalan lefolyásának biztosításáról az önkormányzat gondoskodik.

(3) Az ingatlan tulajdonosának, használójának a közterület tisztántartásával, a zöldterület ápolásával kapcsolatos feladatai:

a) Az ingatlan előtti járdának, járda hiányában egy méter széles területsávnak, a járda melletti zöldsáv úttestig terjedő teljes területének, legfeljebb az épület 10 méteres körzetén belüli területének a gondozása, tisztántartása, szemét- és gyommentesítése.

b) A közterületen lévő árkok, nyitott csatornák, folyókák, átereszek tisztántartása a csapadékvíz akadálytalan elfolyásának biztosítása (az ingatlan szakaszára terjedően).

c) A járműbehajtók átereszeinek építése, jó karban- és tisztántartása az ingatlanon keletkező csapadékvíz saját területén történő elhelyezéséről, illetőleg kiépített vízelvezető árokba történő bevezetéséről.

d) Az ingatlantulajdonos köteles a közterület tisztítása során keletkezett települési szilárd hulladékot összegyűjteni és elszállításáról, elszállíttatásáról gondoskodni.

e) Burkolt területeken a hó eltakarítása és síkosság mentesítése.

f) Ha az ingatlannak két közúttal is érintkezése van, a fenti feladatok mindkét irányra vonatkoznak.

g) Az ingatlan melletti nyílt ároknak és műtárgyainak tisztántartása, gyommentesítése.

h) Bontás, építés, felújítás és karbantartás során az ingatlan előtti járda, közterület tisztántartása a kivitelező feladata, ha az nem azonos a tulajdonossal.

i) Az önkormányzat közterületein – a közterült-használatra vonatkozó helyi rendeletben szabályozott engedély nélkül – települési hulladék, építési és egyéb hulladék lerakása nem engedélyezhető. A szennyező a saját költségén köteles a lerakott hulladékot három napon belül elszállítani, a szennyezést megszűntetni, az eredeti állapotot visszaállítani.

j) Az állati hulla elszállításáról, ártalmatlanná tételével kapcsolatos feladatok ellátásáról az állati hulla tulajdonosának bejelentése alapján, annak költségére az Önkormányzat gondoskodik.

k) Hirdetményt, plakátot felragasztani csak tulajdonosi, közterületi reklámhordozó esetén pedig az önkormányzat kezelő hozzájárulása alapján lehet. A plakátok elhelyezését oly módon kell megoldani, hogy az károkozás nélkül eltávolítható legyen. Buszvárók építményeire plakát, hirdetmény kihelyezése nem engedélyezhető.

1. Hozzájárulás nélkül elhelyezett és az idejét múlt vagy megrongálódott hirdetményt elhelyezője (elhelyeztetője) köteles azonnal eltávolítani, ennek elmulasztása esetén az eltávolítást az önkormányzat az elhelyező (elhelyeztető) költségén végzi el.

**Közterület tisztántartásával összefüggő egyéb rendelkezések**

**5. §** (1) **Tilos**

a) az úttestet, járdát, egyéb közterületet, a közterület felszerelési és berendezési tárgyait szennyvízzel, vizelettel, emberi és állati ürülékkel beszennyezni, megrongálni,

b) a feltakarításból, felmosásból keletkezett szennyeződést, szennyvizet a közterületre, csapadékvíz elvezető rendszerbe beleseperni, illetőleg beleönteni,

c) a közterületen, zöldterületen lévő növényeket (fa, díszcserje stb.) megrongálni, csonkítani, leszakítani,

d) a parkosított és füvesített zöldterületet rendeltetésellenesen használni,

e) hórakást elhelyezni kapubejárat elé, közszolgáltatási felszerelési tárgyra és köré (pl. vízelzáró csap, gáz- és egyéb közlétesítmény elé),

f) eldugulás vagy rongálódás okozására alkalmas anyagot, így különösen szemetet, iszapot, papírt, törmeléket, olajos, vegyszeres, tűz-és robbanásveszélyes anyagot a közcsatorna vízelnyelő aknájába, vagy a csapadékvíz elvezető árokba szórni, beleönteni, beleseperni vagy bevezetni!

**6. §** (1) Közterületen szennyező anyagot csak olyan módon szabad szállítani, hogy a szállítás során semmi ki ne hulljon, por és csepegés ne keletkezzen. Ha szállítás közben a közterület szennyeződik, annak előidézője köteles azt azonnal eltávolítani és a további szennyeződés megakadályozásáról gondoskodni.

(2) Ha szállítmány fel- vagy lerakása közben a közterület szennyeződik, annak előidézője köteles azt a fel- vagy lerakás elvégzése után azonnal megtisztítani.

**Az ingatlanok tisztántartása**

**7. §** (1) Az ingatlantulajdonos épületei, telekingatlanai tisztántartásával kapcsolatos kötelezettségei mind a beépített, mind a beépítetlen ingatlan tisztántartása, a járda és az úttest fölé benyúló ágak, bokrok megfelelő nyesése.

(2) Építés, bontás, felújítás és karbantartás során a kivitelező, ha az nem azonos az ingatlantulajdonossal köteles az építés területét és közvetlen környékét tisztántartani.

**Kereskedelmi tevékenységet folytató szervek, utcai árusok, rendezvényszervezők**

**kötelezettségei**

**8. §** (1) Az üzletek, egyéb elárusítóhelyek, vendéglátóegységek, és szolgáltató egységek előtti úttestig terjedő teljes területet az ingatlantulajdonos köteles tisztántartani, a keletkezett hulladékot összegyűjteni, és elszállításáról gondoskodni.

(2) Az ingatlan előtti, melletti járdát a tulajdonos köteles naponta mind a téli, mind a nyári időszakban letakarítani, a nyitva tartás ideje alatt folyamatosan tisztántartani, zárás előtt összetakarítani.

**9. §** (1) Az utcai árusok kötelesek a részükre kijelölt helyet és annak közvetlen környékét tisztántartani, az árusításból keletkezett hulladékot összegyűjteni és eltávolításáról gondoskodni.

(2) Közterületen rendezett rendezvények tartása idején a rendezvény szervezője köteles gondoskodni a várható forgalomnak megfelelő számú illemhely biztosításáról, üzemeltetésről, valamint a rendezvény alatt és azt követően a terület és közvetlen környezetének tisztántartásáról és a terület eredeti állapotba történő visszaállításáról.

**Az avar és kerti hulladék nyílttéri égetése**

**10. §** (1) Avar és kerti hulladék ártalmatlanításáról elsősorban komposztálással kell gondoskodni.

(2) Avar és kerti hulladék égetésére csak legvégső esetben – vírus, baktériumos, gombás vagy egyéb fertőzéskor kerülhet sor, amikor kezelésük az (1) bekezdésben meghatározott módon nem végezhető el.

(3) Avart és kerti hulladékot csak jól kialakított tűzrakó helyen és telken szabad égetni úgy, hogy az emberi egészséget és a környezetet ne károsítsa, és az égetés hősugárzása kárt ne okozzon.

(4) A rendelet alkalmazása szempontjából: avar és kerti hulladék: falomb, kaszálék, nyesedék, egyéb növényi maradványok (továbbiakban: kerti hulladék).

(5) Az égethető kerti hulladék nem tartalmazhat más kommunális, illetve ipari eredetű hulladékot (PVC, veszélyes hulladék stb.).

(6) Avart és kerti hulladékot nyílttéri tüzeléssel megsemmisíteni: szeles időben tilos! Tűzgyújtás és égetés közterületen és ingatlanon belül heti kettő alkalommal kedden 15 óra és 19 óra között, pénteken 15 óra és 19 óra között, valamint a hónap második és negyedik szombatján 8 óra és 12 óra között megengedett.

(7) A szabadban tüzet gyújtani, tüzelőberendezést használni csak úgy lehet, hogy az a környezetére tűz - vagy robbanásveszélyt ne jelentsen.

(8) A szabadban tüzet és üzemeltetett tüzelőberendezést őrizetlenül hagyni nem szabad, s veszély esetén, vagy ha arra szükség nincs, a tüzet azonnal el kell oltani.

(9) A tüzelés, a tüzelőberendezés használatának színhelyén olyan eszközöket és felszereléseket kell készenlétbe helyezni, amelyekkel a tűz terjedése megakadályozható, illetőleg a tűz eloltható.

(10) A (6) bekezdésben foglalt időkorlátok a kerti tűzrakó helyen (un. bográcsozás céljából) történő tűzgyújtásra nem vonatkoznak.

(11) Külterületen – lábon álló növényzet, tarló illetve növénytermesztéssel összefüggésben keletkezett hulladék égetése tilos!

(12) A hatóságilag elrendelt általános tűzrakási tilalom alól e rendelet nem ad felmentést.

**11. §** (1) Ez a rendelet 2015. február 16-án lép hatályba.

(2) Jelen rendelet hatálybalépésével egyidejűleg hatályát veszti Harc Község önkormányzata képviselő-testületének „a köztisztaság fenntartásáról és a települési szilárd hulladékkal kapcsolatos helyi közszolgáltatásról, annak kötelező igénybevételéről” szóló 6/2006. (VI.28.) önkormányzati rendelete.

Tóth Gábor Garai László

polgármester jegyző

A rendelet kihirdetésének napja: 2015.február 16.

Balogh Györgyi

aljegyző